Referat de aprobare

a proiectului de ordin al președintelui ANAF pentru aprobarea procedurilor de punere în aplicare a prevederilor art. 291^6 alin. (10) – (11) și alin. (14) – (15) din Legea nr. 207/2015 privind Codul de procedurã fiscalã

Prin intermediul OUG nr. 71/2025 pentru modificarea și completarea Legii nr. 207/2015 privind Codul de procedură fiscală, publicată în Monitorul Oficial nr. 1146 din 10 decembrie 2025, au fost transpuse în legislația română prevederile Directivei (UE) 2023/2226 (DAC8) a Consiliului din 17 octombrie 2023, de modificare a Directivei 2011/16/UE privind cooperarea administrativă în domeniul fiscal. Astfel, obligațiile de diligență fiscală și raportare ale Furnizorilor și Operatorilor de Servicii de Criptoactive au fost introduse în Legea nr. 207/2015 la art. 291^6 „*Domeniul de aplicare şi condiţiile pentru schimbul automat obligatoriu de informaţii raportate de Furnizorii de Servicii de Criptoactive Raportori*” și în Anexa nr. 6 „*Cerinţe de raportare, proceduri de diligenţă fiscală şi alte norme aplicabile Furnizorilor de Servicii de Criptoactive Raportori*”.

Conform prevederilor art. 291^6 alin. (10): ”*Operatorul de Criptoactive care este un Furnizor de Servicii de Criptoactive Raportor, astfel cum este definit la secțiunea IV subsecțiunea B pct. 3 din anexa nr. 6, trebuie să se înregistreze la autoritatea competentă din România sau din oricare alt stat membru, determinată în conformitate cu secțiunea I subsecțiunea A pct. 2 lit. a), b), c) sau d) sau subsecțiunea B din anexa nr. 6, înainte de sfârșitul perioadei în care trebuie să raporteze informațiile prevăzute la secțiunea II subsecțiunea B din anexa nr. 6, în vederea respectării procedurilor de raportare prevăzute la alin. (1).* […]”

„Operator de Criptoactive“ înseamnă un prestator de servicii de criptoactive care nu are calitatea de Furnizor de Servicii de Criptoactive în sensul definiției de la art. 3 alin. (1) pct. 15 din Regulamentul (UE) 2023/1114 (Regulamentul MiCA). Având în vedere că Operatorii de Criptoactive nu se încadrează în condițiile de autorizare prevăzute de Regulamentul MiCA pentru prestatorii de servicii de criptoactive, Directiva (UE) 2023/2226 (DAC8) prevede obligația acestor entități de a se înregistra la autoritatea competentă dintr-un stat membru pentru a se asigura respectarea procedurilor de raportare.

În sensul celor de mai sus, pentru situația în care entitățile care se încadrează în categoria Operatorilor de Criptoactive optează pentru înregistrarea în România, în conformitate cu prevederilor art. 291^6 alin. (10) din Legea nr. 207/2015, a fost întocmit proiectul de ordin pentru aprobarea procedurilor de punere în aplicare a prevederilor art. 291^6 alin. (10) – (11) și alin. (14) – (15) din Legea nr. 207/2015, precum și pentru aprobarea modelului și conținutului formularului (709) ”*Cerere de înregistrare/ mențiuni/ renunțare pentru Operatorii de Criptoactive, definiți în sensul pct. 3 din subsecțiunea B, a secțiunii IV din Anexa nr. 6 din Codul de procedură fiscală*”, instrucţiunile de completare şi de utilizare a acestuia, caracteristicile de tipărire şi editare, modul de difuzare, de utilizare şi de păstrare.

t